**2020 ж**

**Туған жерім – алтын бесігім!**

Уа, дариға, алтын бесік туған жер,

Қадіріңді келсем білмей,кеше гөр!

Жаза алмас ем топырағыңды тебіренбей,

Ақын болмай, тасың болсам мен егер-

деп жырлап кеткендей

Менің туған жерім! Неткен ғажап, неткен керемет, неткен байтақ!

Туған өлкеміздің кең - байтақ Қазақстан екенін ес біліп, мектеп табалдырығын аттаған сәттен-ақ зердемізге түйіп, санамызға сіңіріп өсіп келеміз. Біздің ардақты ұстаздарымыз бала кезімізден сүйікті Отанымыздың асқар ала таулары мен айдан-шалқар көлдерін, жайқалған жасыл орманы мен кең жайлауын аяулы анамыздай ардақтап, шексіз сүюге үйретіп келеді. Асыл жанды ұстаздарымыз туған өлкеміздің қадір-қасиетін, ұлылығын, даналығын, бойымызға сіңіріп, бізді, демек, келешек ұрпақты, отансүйгіштік рухта тәрбиелеп, еліміздің елеулі азаматы болуға бағыттайды. Ал, біз болсақ, егеменді еліміздің етек жайып, болашақта одан әрі көркеюі үшін көп оқып, білім алуымыз керек, халқымызға адал қызмет етіп, ел қамын ойлаған тұңғыш елбасымыз Нұрсұлтан атамыздай болуымыз керек деп ойлаймын. Мен Қазақстан Республикасының азаматымын, мен қазақ топырағында туып-өстім, сондықтан да елімнің ертеңі үшін өз үлесімді қосуым қажет. Қазақ халқы «Елдің даңқын ер шығарады, ердің даңқын ел шығарады» деп бекерге айтпаған. Еліміздің елдігін, адамгершілік асыл қасиетін, мемлекеттік қалпымызды бар әлемге таныту жолында кеудесіндегі жүрегі «елім» деп соққан әр адам өз үлесін қосса, нұр үстіне нұр болар еді.

Қашанда қарыздармын, елім, саған,

Анамсың алыс жүрсем көп аңсаған.

Жүректің арнап ыстық махаббатын

Туған ел, берерім көп менің саған, -

деп жырлаған ақын ағаның өлең шумақтары да – еліне деген шексіз сүйіспеншіліктен туындаған шумақтар. Менің де кішкентай сәби жүрегімде туған жеріме деген ыстық сезімім мол. Әр адамның туып-өскен елі, кіндік кескен жері болады. Ал менің туып-өскен жерім – Приозерное ауылы. Бұл кішкентай ауыл еліміздің солтүстігінде, Ақмола облысында орналасқан. Менің ауылым шағын болғанмен, мен үшін өте керемет, асқан сұлу, ең әдемі ауыл.

Приозерный менің туып-өскен мекенім,

Приозерный менің алтын ұя мектебім.

Осы жерде оқып, өсіп келемін,

Жырға қосып оны мақтан етемін - деген өлең жолдары менің ойыма дәл келгендей. Мен туған ата-анамды қалай сүйіп, құрметтесем, туған жерімді де солай қастерлеймін. Туған жерімнің бір тетігіне жарасам, мен үшін одан асқан арман жоқ шығар, сірә?! Туған жер- адам өмірінде киелі орын алады. Ал нақты осы жер оны елімен, өткенімен және болашақпен байланыстырады. Міне сондықтан да тіпті балалық шақтан бастап адамда отанға деген махаббат сезімі оянады. Бәріміз үшін Отан ошақ басынан басталады: туған жер,туған көше, туған қала немесе мен үшін туған ауылым Приозерное. Менің Отаным кішкентай болса да, мен үшін қымбат жер. Дәл осы жерде менің көңілді де,шаттықты, уайымсыз балалық шағым өтті. Сонымен қатар мен елімнің бір бөлшегімін,оның бүгіні мен болашағымын. Ал, біздің Қазақстан –көп ұлтты мемлекет. Бейбітшілік пен достастықта, татулықта бірге жұмыла отырып,қызметтің әр түрлі саласында қазақтар мен орыстар, татарлар мен немістер,украиндер мен кәрістер еңбек етуде. Мен соңғы жүз жылда Қазақстан жеріне әр түрлі халықтар қоныс тепкеніне жиі ойланамын. Бірлік, ұлтаралық келісім және саяси тұрақтылық – қазақстандықтардың қалауы. Мен оны білемін. Онда татарлар да, орыстар да, қазақтар да бар. Олардың тағдырын, өмір тарихын тыңдағанда менің елім одан сайын маған жақындай түседі, оны жақсырақ түсіне бастаймын. Біздің отбасы тарихымыз мыңдаған басқа отбасыларыдың тарихына ұқсас. Өмірдің қиын кездерінде, ауыр жұмыстарда, өтіп жатқан күндер мен мерекелерде әр түрлі ұлт өкілдерінің пікірі қалыптасты. Адамзат баласының татулығына ұмтылу әр халықтың қанында бар, әсіресе ол қазақстандықтарда ерекше дамыған. Бұл қазақ жерінің жомарттығынан,осы өлкелерге тағдыр алып келген барлығына құшағын кең жайып, пейілін кеңге салатын қазақ халқының мінезінен жаралған.

Осында тұрушылардың барлығы қазақ халқының тілін, тарихы мен салт – дәстүрін білуі керек. Қазақстанда тұратын барлық халықтың татулығы мен бірлігінің мәні осында.

Ол байырғы көркем Қазақстан жерінде бейбітшілікті сақтауға көмектеседі. Ал татулық – болашақта гүлденудің маңызды талабы. Сонымен қатар, мен де өз туған жерімді мақтан етемін, болашақта қазақ елінің намысын қорғайтын адам болып өсемін. Мен өз туған елімді сүйемін. Осындай жерде дүниеге келгеніме, осындай жерде тұратыныма шексіз бақыттымын!

Рецензия

эссенің тақырыбының мақсаты түгел қамтыған. Жоспарлы мазмұнды жазылған. Әр сөйлемнің құрылысындағы сөздер бір – бірімен тығыз байланысты. Туған жерінің жетістіктері көркем, бейнелі, әдеби сөзбен зор мақтаныш сезіммен жазылған.